በአፋር ለአባይ ግድብ ግንባታ የሚደረገው ድጋፍ ተጠናክሮ ይቀጥላል ተባለ
አዲስ አበባ፤ ሐምሌ 12/2005 (ዋልታ) – በአፋር ብሔራዊ ክልላዊ መንግስት የሰመራ ሎጊያ ከተማ ንግድ ምክር ቤት ለግድቡ ግንባታ ከዚህ ቀደም ሲያደርግ የነበረውን ድጋፍ የበለጠ አጠናክሮ እንደሚቀጥል ገለጸ፡፡ የንግዱ ምክር ቤቱ ፀሐፊ ወይዘሮ ዘነበች አብርሃ እንደገለፁት የግድቡ ግንባታ ከተጀመረ እለት አንስቶ የንግዱ ምክር ቤት አባላት በግድቡ ግንባታ ዙሪያ የሚጠበቅባቸውን የዜግነት ግዴታ ለመወጣት በራስ ተነሳሽነትና ፍቃደኝነት ሲንቀሳቀሱ ቆይተዋል፡፡ ሀገሪቱ የጀመረችውን የእድገትና ትራንስፎርሜሽን እቅድ በማሳካት የህዳሴውን ጉዞ እውን ለማድረግ የግድቡ ግንባታ ቁልፍ ድርሻ እንደሚኖረው እምነታቸው ከፍተኛ በመሆኑ የንግዱ ምክር ቤቱ አባላት እስካሁን ከ15 ሚሊዮን ብር በላይ የቦንድ ግዥ መፈፀማቸውን ገልፀዋል፡፡ ድጋፋቸውን የበለጠ አጠናክሮ ለመቀጠል ቁርጠኛ ቋም ያላቸው መሆኑን የተናገሩት ወይዘሮ ዘነበች በቅርቡ ቦታው ድረስ በመሄድ ለግንባታው ያላቸውን ድጋፍ ማረጋጋጣቸውን ተናግረዋል፡፡ የንግድ ምክር ቤቱ ከክልሉ ንግድና እንዱስትሪ ቢሮ ጋር እየተነጋገረ ሲሆን በአካል ግድቡ ድረስ ሄዶ መጎብኘታቸውን የምክር በቱን አባላት ለበለጠ ድጋፍ እንደሚያነሳሳቸው ገልፀዋል፡፡ እንደ ኢዜአ ዘገባ የሰመራ ሎጊያ ንግድ ምክር ቤት በክልሉ በኮንስትራክሽን፣በጨው ምርትና እርሻ ሥራ እንዲሁም በተለያዩ የንግድ ሥራዎች ላይ የተሰማሩ ነጋዴዎችን በማቀፍ ከተመሰረተ አምስት አመቱ መሆኑ ይታወቃል።